CELEX: 
Language: hu
Date: 2018-12-13 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2015/2365 európai parlamenti és tanácsi rendeletnek az Európai Értékpapírpiaci Hatóság által a kereskedési adattáraknak felszámított díjak tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról szóló (EU) 2015/2365 európai parlamenti és tanácsi rendeletet 2015. december 23-án hirdették ki a Hivatalos Lapban.
            
            
               Az értékpapír-finanszírozási ügyletekről szóló rendelet egyik fő célkitűzése, hogy az értékpapír-finanszírozási ügyletek piaca átláthatóvá váljon azáltal, hogy a szerződő felek adatot szolgáltatnak értékpapír-finanszírozási ügyleteikről a kereskedési adattáraknak, vagyis olyan szervezeteknek, amelyek központilag gyűjtik és kezelik az értékpapír-finanszírozási ügyletek adatait. A 648/2012/EU rendelet (a továbbiakban: az európai piaci infrastruktúra-rendelet) szerinti keretelvekkel összhangban az értékpapír-finanszírozási ügyletekről szóló rendelet a kereskedési adattárakra vonatkozó közvetlen nyilvántartásbavételi és felügyeleti hatáskört biztosít az Európai Értékpapírpiaci Hatóságnak (ESMA). Az értékpapír-finanszírozási ügyletekről szóló rendelet 11. cikkének (1) bekezdésében előírtak szerint az ESMA díjat számít fel a kereskedési adattáraknak, és e díjaknak teljes mértékben fedezniük kell az ESMA-nak a kereskedési adattárak nyilvántartásba vételéhez, elismeréséhez és felügyeletéhez kapcsolódó szükséges kiadásait.
            
            
               Jogi háttér 
            
            
               Az értékpapír-finanszírozási ügyletekről szóló rendelet 11. cikkének (2) bekezdése felhatalmazást ad felhatalmazáson alapuló rendelet elfogadására. Az említett rendelkezésnek megfelelően a Bizottság felhatalmazást kap arra, hogy felhatalmazáson alapuló rendeletet fogadjon el a díjtípusoknak és a díjköteles ügyeknek, a díjak összegének és megfizetésük módjának részletes meghatározása céljából. 
            
            
               Az értékpapír-finanszírozási ügyletekről szóló rendelet 11. cikkének (1) bekezdése értelmében az ESMA olyan mértékű díjat számít fel a kereskedési adattárak felé, amelyek arányosak a kereskedési adattár árbevételével, és teljes mértékben fedezik az ESMA-nak a kereskedési adattárak nyilvántartásba vételéhez, elismeréséhez és felügyeletéhez kapcsolódó szükséges kiadásait. Ezeknek a díjaknak fedezniük kell továbbá az illetékes hatóságok azon költségeinek megtérítését, amelyek az ESMA által átruházott feladatok következtében esetlegesen felmerülnek. Amennyiben a kereskedési adattárat az európai piaci infrastruktúra-rendelet keretében már nyilvántartásba vették, a díjakat olyan mértékben kell kiigazítani, hogy azok csak a kereskedési adattáraknak az értékpapír-finanszírozási ügyletekről szóló rendelet szerinti nyilvántartásba vételével, elismerésével és felügyeletével kapcsolatban felmerülő további költségeket tükrözzék.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2016 januárjában kikérte az ESMA szakvéleményét az értékpapír-finanszírozási ügyletekről szóló rendelet 11. cikke (2) bekezdésének megfelelően elfogadandó felhatalmazáson alapuló bizottsági rendeletről.
            
            
               A részletes technikai elemzést követően az ESMA 2016. december 19. és 2017. január 31. között nyilvános konzultációt tartott a díjakra vonatkozó felhatalmazáson alapuló rendelet tervezetéről. A konzultáció keretében kapott betekinthető válaszokat nyilvánosságra hozták az ESMA weboldalán
                  1
               . Az ESMA 2017. április 20-án nyújtotta be szakvéleményét a Bizottságnak (a továbbiakban: a végleges jelentés).
            
            
               Az ESMA által indított nyilvános konzultáció keretében hat érdekelt fél adott választ, öt kereskedési adattár és egy eszközkezelő. A válaszadók általánosságban támogatták az ESMA által a díjak típusaira, összegére és beszedésük módjára vonatkozóan javasolt megközelítést. Egyes válaszadók úgy vélték, hogy az európai piaci infrastruktúra-rendelet keretében már nyilvántartásba vett kereskedési adattárak nyilvántartásba vételének kiterjesztéséért fizetendő csökkentett díj javasolt mértéke túl magas. Emellett az ESMA-nak fizetendő alacsonyabb díjakat célzó kereszttámogatás kockázatára hivatkozva a nyilvános konzultációban részt vevő egyes válaszadók észrevételeket tettek a felügyeleti díjak kiszámításához felhasználandó figyelembe veendő árbevétel meghatározásának módszerére vonatkozóan, és rámutattak arra, hogy előnyben részesítik azt a kiszámítási módszert, amely mind az értékpapír-finanszírozási ügyletekkel kapcsolatos alapvető adatszolgáltatási tevékenységből, mind az említett adatszolgáltatást kiegészítő szolgáltatásokból (például az ügylet-visszaigazolásból, ügyletpárosításból, ügynöki hitelezésből, biztosítékkezelésből és -értékelésből, harmadik fél általi adatszolgáltatásból) eredő bevételeket figyelembe veszi. Más válaszadók úgy vélték, hogy a kereskedési adattárak árbevételének figyelembevétele helyett a díjakat a feldolgozott ügyletek volumene alapján kellene kiszámítani, mivel véleményük szerint ez pontosabban tükrözi az ESMA számára előírt felügyeleti intézkedéseket.
            
            
               Az Európai Értékpapír-bizottság szakértői csoportjának véleménye és egyéb álláspontok
            
            
               2017. július 4-én a Bizottság konzultációt folytatott az Európai Értékpapír-bizottság szakértői csoportjával (EGESC) az ESMA szakvéleményéről és e felhatalmazáson alapuló jogi aktus tartalmáról. Az EGESC egyetértett a Bizottság megközelítésével.
            
            
               A Bizottság minőségi jogalkotásra vonatkozó iránymutatásával összhangban a felhatalmazáson alapuló jogi aktus 2017. november 16. és december 14. között elérhető volt véleménynyilvánítás céljából, amelynek keretében három vélemény érkezett. Tekintettel a válaszok csekély számára és a felvetett kérdések egyedi jellegére a felhatalmazáson alapuló jogi aktus tartalma nem módosult, de a válaszok alapján sor került néhány kisebb szövegezési változtatásra, ami az ESMA által kivetett díjak kiszámításához használt kereskedési adattári bevételek meghatározását érintette.
            
            
               A Bizottság figyelembe vette továbbá az Európai Parlament tagjai által az ESMA szakvéleményének tartalmával kapcsolatosan kifejezett álláspontokat, mindenekelőtt azt, hogy a díj mértékének meghatározása során nemcsak az alapvető szolgáltatásokból származó bevételeket, hanem a kiegészítő szolgáltatások elemét is figyelembe kell venni.
            
            
               3.HATÁSVIZSGÁLAT
            
            
               A Bizottság az ESMA által adott szakvéleményt és az EGESC-től kapott visszajelzéseket teljes mértékben figyelembe véve az értékpapír-finanszírozási ügyletekről szóló rendelet 11. cikke (2) bekezdésének megfelelően javasolja e felhatalmazáson alapuló jogi aktus elfogadását az értékpapír-finanszírozási ügyletek adatait központilag gyűjtő és kezelő kereskedési adattárak által fizetendő díjak típusaira, összegére és beszedésük módjára vonatkozóan.
            
            
               Az értékpapír-finanszírozási ügyletekről szóló rendelet keretében a felügyeleti díjak beszedésére vonatkozóan megállapított két alapelv a következő: 1. a díjaknak arányosnak kell lenniük a kereskedési adattár árbevételével; valamint 2. teljes mértékben fedezniük kell az ESMA kiadásait. Az ESMA a díjak típusaira, összegük meghatározására és beszedésük módjára vonatkozó véleményének kidolgozása során figyelembe vette hatályos költségvetés-tervezési keretelveit, valamint az 1003/2013/EU felhatalmazáson alapuló bizottsági rendeletben
                  2
                alkalmazott megközelítést. Az ESMA mindenekelőtt a következő díjak megállapítását javasolja: i. nyilvántartásbavételi díjak, amelyek fedezik az ESMA-nál az új kereskedési adattárak nyilvántartásba vétele során felmerült egyszeri költségeket; ii. a nyilvántartásba vétel kiterjesztéséért felszámított díjak, amelyek fedezik az ESMA-nál a kereskedési adattárak nyilvántartásba vétele során felmerült egyszeri költségeket, de tükrözik az európai piaci infrastruktúra-rendelet keretében már nyilvántartásba vett kereskedési adattár kérelmének feldolgozásakor fennálló szinergiát; iii. felügyeleti díjak, amelyek fedezik az ESMA felügyelettel összefüggő éves folyó költségeit; valamint iv. a harmadik országbeli kereskedési adattárak elismerésével kapcsolatos díjak, amelyek egy egyszeri és egy éves ismétlődő költségelemet tartalmaznak.
            
            
               A hatásvizsgálat így az ESMA költségeinek becslésén és a szóban forgó költségeknek a kereskedési adattárak közötti felosztására vonatkozó módszertan elemzésén alapul.
            
         
         
            
               Az ESMA költségvetés-tervezési elvei és a várható költségek
            
            
               Az ESMA kiadásainak fedezése céljából éves költségvetést készít, és azt úgy alakítja ki, hogy a felmerült költségeket a díjakból származó bevételből fedezni tudja. Az ESMA nem fizetteti meg a kereskedési adattárakkal a hiányt, a többlet pedig nem kerül visszafizetésre.
            
            
               Tekintettel arra, hogy a kereskedési adattáraknak az értékpapír-finanszírozási ügyletekről szóló rendelet szerinti nyilvántartásba vételére vonatkozó feltételek többsége hasonló az európai piaci infrastruktúra-rendeletben előírt feltételekhez, az ESMA azzal számol, hogy költségstruktúrájuk is hasonló lesz. Az ESMA költségvetési gazdálkodása a tevékenységek során felmerült tényleges költségeken alapul (tevékenységalapú költségvetés-tervezés). Az ESMA 2017. évi éves munkaprogramja alapján a kereskedési adattárak felügyeletére előirányzott költségvetés 2017-ben 2,5 millió EUR, az ezen altevékenység tekintetében előirányzott személyzet pedig teljes munkaidős egyenértékben kifejezve 16 (FTE). Így a kereskedési adattárak felügyeletével összefüggésben egy FTE átlagköltsége körülbelül 155 000 EUR, ami magában foglalja a bért és valamennyi vonatkozó általános költséget.
            
            
               A nyilvántartásba vételért és a nyilvántartásba vétel kiterjesztéséért fizetendő díjak
            
            
               Az európai piaci infrastruktúra-rendelethez
                  3
                hasonlóan az ESMA a kereskedési adattárak várható árbevételétől függően különböző nyilvántartásbavételi díjak alkalmazását javasolja. Azoknak a kereskedési adattáraknak, amelyek az értékpapír-finanszírozási ügyletekre vonatkozó adatszolgáltatást kiegészítő szolgáltatást nyújtanak, várhatóan nagyobb lesz az árbevételük, mivel átfogóbb üzleti szolgáltatást kínálnak, ami a nyilvántartásba vételt és a felügyeletet illetően nagyobb erőfeszítést igényel az ESMA-tól.
            
            
               Az ESMA a kereskedési adattárak európai piaci infrastruktúra-rendelet szerinti nyilvántartásba vétele során szerzett tapasztalataira építve azzal számol, hogy a magas várható árbevételű kereskedési adattárak értékpapír-finanszírozási ügyletekről szóló rendelet szerinti nyilvántartásba vételének költsége évente 0,65 teljes munkaidős egyenértéknek felel meg kérelmenként, ami 100 000 EUR-t jelent. Az ESMA becslése szerint továbbá az alacsonyabb árbevételű kereskedési adattárak esetében a költségek 65 000 EUR-t tesznek ki. A nyilvános konzultációban részt vevő válaszadók többsége támogatta az ESMA javaslatát, bár egyesek a verseny élénkítése érdekében a díjak csökkentését javasolták. Az ESMA megjegyzi, hogy a díjak összege úgy kerül megállapításra, hogy minden esetben fedezze az ESMA-nál a kereskedési adattárak nyilvántartásba vételével kapcsolatosan felmerült költségeket. 
            
            
               Ami a nyilvántartásba vétel kiterjesztésével kapcsolatos költséget illeti, az ESMA becslése szerint ez az új kérelem költségének mintegy fele lesz, vagyis évente megközelítőleg 0,33 FTE-nek felel meg. A nyilvántartásba vétel kiterjesztésével kapcsolatos adatok becslése során az ESMA a következőket vette figyelembe: 1. a nyilvántartásba vétel kiterjesztése iránti kérelem feldolgozásához az új kérelemhez szükséges erőforrások körülbelül 70 %-ára lesz szükség; 2. az ESMA számára előnyt jelent, hogy ebben az esetben már ismeri a kérelmezőt, és 3. felhasználhatja a hitelminősítő intézetek újbóli kérelmével kapcsolatos hasonló tapasztalatait.
            
            
               Ezek alapján az ESMA eredetileg azt javasolta, hogy a nyilvántartásba vétel kiterjesztéséért felszámított díj a várható árbevételtől függetlenül 50 000 EUR legyen. A nyilvános konzultációban részt vevő válaszadók támogatták az ESMA azon javaslatát, hogy a kiterjesztésért fizetendő díj alacsonyabb legyen. Az egyik válaszadó azonban túlzottnak tartotta, hogy ebben az esetben az ESMA egy új kérelem feldolgozásához szükséges idő és erőfeszítés 70 %-ával számol. Egy másik válaszadó azzal érvelt, hogy a kiterjesztésért felszámított 50 000 EUR összegű díj azzal járhat, hogy azok a kereskedési adattárak, amelyek kisebb volumenű értékpapír-finanszírozási ügylettel számolnak, nem kérik a nyilvántartásba vételt, és mindez hatással lehet a versenyképességükre. Egy további válaszadó is javasolta, hogy a nyilvántartásba vétel kiterjesztését kérelmező, alacsonyabb várt árbevételű kereskedési adattárak alacsonyabb díjat fizessenek. Az ESMA figyelembe vette a válaszadók aggályait és szakvéleményét úgy módosította, hogy az alacsonyabb várt árbevételű kereskedési adattárakra vonatkozó díjat 32 500 EUR-ban állapította meg, míg a magasabb várt árbevételű kereskedési adattárak által fizetendő díj 50 000 EUR maradt.
            
            
               Éves felügyeleti díjak
            
            
               A tervek szerint az ESMA az éves felügyeleti díjból fedezi a felügyelettel összefüggő éves folyó költségeit. Az értékpapír-finanszírozási ügyletekről szóló rendelet azon elvével összhangban, hogy a díjaknak arányosaknak kell lenniük a kereskedési adattárak árbevételével, és teljes mértékben fedezniük kell az ESMA költségeit, az ESMA azt javasolja, hogy ezeket a díjakat az ESMA-nál a felügyelettel összefüggésben felmerült éves összkiadás becslése alapján határozzák meg, amelyet a kereskedési adattárak bevétele szerint arányosítva kell felosztani. Ez a megközelítés hasonló az európai piaci infrastruktúra-rendelet szerinti megközelítéshez. Az európai piaci infrastruktúra-rendelet szerint az egyes kereskedési adattárakra eső hányad három egyformán súlyozott összetevő figyelembevételével kerül kiszámításra: alapvető tevékenységekből származó bevétel, bejelentett ügyletek és lezáratlan ügyletek. Mindazonáltal az ESMA azt javasolja, hogy az értékpapír-finanszírozási ügyletekről szóló rendelet keretében a fedezendő költséghányadokat egyszerűsített képlettel számítsák ki.
            
            
               Az ESMA által az európai piaci infrastruktúra-rendelettel kapcsolatosan szerzett tapasztalatok megmutatták, hogy nem okozott nehézséget az alapvető szolgáltatásokból eredő kereskedési adattári bevételekre vonatkozó adatok összegyűjtése, mivel a kereskedési adattárak a nemzeti jog előírásai alapján kötelesek pénzügyi kimutatásokat készíteni, amelyek általában olyan bontásban tartalmazzák a bevételeket, amelyből megállapíthatók az európai piaci infrastruktúra-rendelethez kapcsolódó bevételek. Erre alapozva az ESMA az egyes kereskedési adattárak által fedezendő költséghányadok kiszámításához eredetileg a következő egyszerűsített képletet javasolta: a kereskedési adattárak értékpapír-finanszírozási ügyletekhez kapcsolódó alapvető tevékenységeinek bevétele osztva az összes kereskedési adattár értékpapír-finanszírozási ügyletekhez kapcsolódó alapvető tevékenységéből származó bevételének összegével.
            
            
               Az ESMA azt is megvizsgálta, hogy figyelembe kell-e venni a kiegészítő szolgáltatásokat. Ezzel összefüggésben az ESMA elmagyarázta, hogy egyes esetekben – az eltérő költségstruktúra miatt – bizonyos kereskedési adattárak esetleg alacsonyabb díjakat számítanak fel az értékpapír-finanszírozási ügyletekkel kapcsolatos adatszolgáltatásért, mint versenytársaik. Az alacsonyabb díjak pedig ahhoz vezethetnek, hogy az értékpapír-finanszírozási ügyletekre vonatkozó bejelentések száma nagyobb, mint ami a kereskedési adattár értékpapír-finanszírozási ügyletekből származó bevétele alapján feltételezhető lenne. Az ESMA a jelenlegi szakaszban úgy véli, hogy a felügyeleti intézkedések bizonyos tűréshatárral még mindig arányban állnak a fő bevételek alapján felszámított felügyeleti díjakkal. Mindazonáltal az ESMA megjegyezte, hogy a jövőben esetleg nem ez lesz a helyzet. Emellett az ESMA felvetette annak a lehetőségét, hogy egyes kereskedési adattárak kereszttámogatást valósítanak meg azáltal, hogy csökkentik az alapvető szolgáltatásaikért felszámított díjat, ugyanakkor növelik a kiegészítő szolgáltatások díját, hogy így kevesebb felügyeleti díjat kelljen fizetniük az ESMA felé. Az ESMA megjegyezte, hogy egy ilyen helyzet tisztességtelen versenyt eredményezhet, és azt is megemlítette, hogy a hitelminősítő intézetekről szóló rendeletben
                  4
                hasonló problémát kellett megoldani, amikor a hitelminősítő intézetek által fedezendő költséghányadot meghatározó képletbe belefoglalták a releváns kiegészítő szolgáltatásokat.
            
            
               A javaslatot a nyilvános konzultáció résztvevői alaposan megvitatták. A válaszadók egy része nem értett egyet az ESMA javaslatával, és az európai piaci infrastruktúra-rendeletnél alkalmazott megközelítést támogatta, amely esetében a képlet nem tartalmazza a kiegészítő szolgáltatásokból származó bevételeket. Azzal érveltek, hogy nincs szükségszerű összefüggés a kiegészítő szolgáltatások nyújtása és a nagyobb árbevétel között. Az egyik válaszadó szerint a kereskedési adattárakra vonatkozó hányadot a feldolgozott ügyletek volumene alapján kellene kiszámítani, mivel ez az ESMA részéről szükséges felügyeleti erőfeszítés egyetlen megbízható mutatója. Egy másik válaszadó véleménye szerint az európai piaci infrastruktúra-rendelet szerinti megközelítést kellene alkalmazni, a rendeletben meghatározott képlet egyes összetevőinek módosított súlyozásával. Más piaci szereplők viszont rámutattak arra, hogy az európai piaci infrastruktúra-rendelet szerinti megközelítés esetében a lezáratlan ügyletek képletbe való bevonása egyes származtatott ügyletek jellege miatt váratlan problémákat okozott. Ők az ESMA javaslatát támogatták azzal az indokkal, hogy az alapvető szolgáltatásokból származó bevételek önmagukban nem tükrözik teljes mértékben az ESMA által végrehajtandó felügyeleti intézkedések volumenét.
            
            
               Ezek alapján az ESMA végleges jelentésében azt javasolta, hogy a képletbe kerüljenek be mind az értékpapír-finanszírozási ügyletekkel kapcsolatos alapvető szolgáltatásokból, mind az értékpapír-finanszírozási ügyletekkel kapcsolatos kiegészítő szolgáltatásokból eredő bevételek. Ez figyelembe veszi az Európai Parlament tagjainak álláspontját is, akik szintén támogatták a kiegészítő szolgáltatások bevonását, mivel ennek hiányában rossz irányú ösztönzés (vagyis kereszttámogatás) alakulhat ki, emellett az előírásokat össze kell hangolni a hitelminősítő intézetekről szóló rendeletben alkalmazott megközelítéssel, továbbá átfogó mérőszámokra van szükség. Ahogy említettük, az ESMA végleges jelentésében foglalkozott ezekkel az aggályokkal.
            
            
               Az éves felügyeleti díjak minimumösszege
            
            
               Tekintettel arra, hogy a kereskedési adattárak felügyeletéhez minden egyes kereskedési adattár esetében szükség van bizonyos minimális szintű felügyeleti tevékenységre, az ESMA az európai piaci infrastruktúra-rendeletben alkalmazott megközelítéshez hasonlóan javaslatot tett a felügyeleti díjak minimumösszegére. Az európai piaci infrastruktúra-rendelettel való hasonlóságok figyelembevételével az ESMA azt javasolta, hogy a díj minimális összege 30 000 EUR legyen. Az ESMA azzal számol, hogy a minimálisan szükséges felügyeleti tevékenység az értékpapír-finanszírozási ügyletekről szóló rendelethez kapcsolódik majd, így nem várható szinergia kialakulása az európai piaci infrastruktúra-rendeletben előírtakkal. Következésképpen az ESMA azt javasolja, hogy azonos minimális díj vonatkozzon az új kereskedési adattárakra és azon adattárakra, amelyeket az európai piaci infrastruktúra-rendelet keretében már nyilvántartásba vettek.
            
            
               A nyilvános konzultációban részt vevő válaszadók egy része egyetértett az ESMA által a felügyeleti díjak minimumösszegére tett javaslattal. Más válaszadók azzal érveltek, hogy – az értékpapír-finanszírozási ügyletekről szóló rendeletben előírtaknak megfelelően – a díjaknak arányosaknak kell lenniük a kereskedési adattár árbevételével, és a díjak minimumösszegét csak annyiban kell kiigazítani (vagyis csökkenteni), hogy a nyilvántartásba vétel kiterjesztése esetén tükrözze a szükséges többletkiadásokat.
            
            
               Az ESMA végleges jelentésében fenntartotta eredeti javaslatát, és azzal érvelt, hogy a díjak minimumösszegének fedeznie kell az ESMA állandó költségeit és ebben az esetben nincsenek olyan szinergiák az európai piaci infrastruktúra-rendelettel, amelyek miatt indokolt lenne a díjak szintjének csökkentése. 
            
            
               Az első évben fizetendő felügyeleti díjak
            
            
               Az ESMA konzultációs dokumentumában ismertette, hogy – az európai piaci infrastruktúra-rendelettel kapcsolatos tapasztalatok alapján – a kereskedési adattár nyilvántartásba vételét követő első hónapokban az ESMA felügyeleti intézkedései nem kapcsolódnak a kereskedési adattár tevékenységeinek szintjéhez, hanem valamennyi kereskedési adattár esetében hasonlóak, és nagy vonalakban megfelelnek a nyilvántartásba vétel során szükséges felügyeleti intézkedéseknek. Ezzel összefüggésben az ESMA megjegyezte, hogy az értékpapír-finanszírozási ügyletekről szóló rendeletben előírt adatszolgáltatási kötelezettség csak az adatszolgáltatásra vonatkozó, az értékpapír-finanszírozási ügyletekről szóló rendelet 4. cikkének (9) bekezdésén alapuló szabályozástechnikai standard elfogadását követő 12 hónap elteltével alkalmazandó. Ezzel összefüggésben az ESMA úgy vélte, hogy abban az esetben, ha a nyilvántartásba vételre egy adott évben kerül sor, és az értékpapír-finanszírozási ügyletekről szóló rendeletben előírt adatszolgáltatási kötelezettség a következő évben kezdődik, a költségek alacsonyabbak lesznek, mint egy szabványos felügyeleti évben, míg az a helyzet, amikor a kereskedési adattár nyilvántartásba vételére és az értékpapír-finanszírozási ügyletekről szóló rendelet szerinti adatszolgáltatási kötelezettség hatálybalépésére ugyanabban az évben kerül sor, inkább megfelel a szokásos felügyeletnek.
            
         
         
            
               Ezen észrevételek alapján az ESMA három forgatókönyvet javasolt az első évben fizetendő felügyeleti díjak kiszámítására.
            
            
               Az első forgatókönyv szerint, ha a nyilvántartásba vételre egy adott évben kerül sor, és az értékpapír-finanszírozási ügyletekről szóló rendeletben előírt adatszolgáltatási kötelezettség a következő évben kezdődik, az ESMA javaslata szerint az első évre fizetendő díj összege nem haladná meg a felügyeleti díjat, és az előbbit olyan képlettel kellene kiszámítani, hogy a díj arányosan csökkenjen, ha a nyilvántartásba vétel időpontja közelebb van az év végéhez.
            
            
               A második forgatókönyv szerint (az értékpapír-finanszírozási ügyletekről szóló rendeletben előírt adatszolgáltatási kötelezettség annak az évnek az első hat hónapjában kezdődik, amikor a nyilvántartásba vételre sor kerül), az ESMA azt javasolja, hogy a díjakat egy közbenső időszakra extrapolált árbevétel alapján számítsák ki, hasonlóan az európai piaci infrastruktúra-rendelet átmeneti szabályai szerinti megközelítéshez, mely szabályok az adatszolgáltatás második évében alkalmazandók.
            
            
               A harmadik forgatókönyv szerint (az értékpapír-finanszírozási ügyletekről szóló rendelet szerinti adatszolgáltatási kötelezettség annak az évnek a második hat hónapjában kezdődik, amikor a nyilvántartásba vételre sor kerül), az ESMA azt javasolja, hogy a díjakat a kereskedési adattár nyilvántartásbavételi díja alapján számítsák ki.
            
            
               A válaszadók többsége – a költségek tervezhetősége érdekében – egységes megközelítést részesít előnyben, ez pedig a fent ismertetett első forgatókönyv.
            
            
               Az ESMA valamennyi ismertetett forgatókönyv megtartását javasolja, mivel ezek jobban tükrözik a tényleges költségeket és az ESMA felügyeleti intézkedéseit.
            
            
               Elismerési díjak
            
            
               Az elismerési díjak tekintetében az ESMA megjegyzi, hogy eddig nem került sor harmadik országbeli kereskedési adattár elismerés iránti kérelmének feldolgozására, de tekintettel az európai piaci infrastruktúra-rendelet és az értékpapír-finanszírozási ügyletekről szóló rendelet szerinti eljárások hasonlóságára, úgy véli, hogy a harmadik országbeli kereskedési adattárak által fizetendő elismerési díjaknak és ismétlődő felügyeleti díjaknak a két rendelet vonatkozásában azonosaknak kell lenniük.
            
            
               Ennek ismeretében és tekintettel az európai piaci infrastruktúra-rendelet szerinti elismeréssel való hasonlóságra, az ESMA javasolja az európai piaci infrastruktúra-rendeletben előírt struktúra és díjak fenntartását. Konkrétan, az ESMA azt javasolja, hogy a harmadik országbeli kereskedési adattárak által fizetendő egyszeri elismerési díj két elemből álljon: 1. 20 000 EUR az elismerés iránti kérelem feldolgozásáért és 2. az együttműködési megállapodás megkötésének költségeit fedező összeg, amely a becslések szerint 35 000 EUR. Az ESMA továbbá azt javasolta, hogy az elismerés nyilvántartásba vételének kiterjesztése esetén – tekintettel az európai piaci infrastruktúra-rendelet szerinti nyilvántartásbavételi eljárással való szinergiára – a díj első eleme (az elismerés iránti kérelem feldolgozása) csökkenjen felére, ami 10 000 EUR-nak felel meg. Az ESMA javaslata szerint a díj második eleme az elismerés kiterjesztése esetén változatlan maradna.
            
            
               Az ismétlődő elismerési díjat illetően az ESMA azt javasolta, hogy azt – az európai piaci infrastruktúra-rendeletben meghatározott ismétlődő elismerési díjhoz hasonlóan – 5 000 EUR-ban kell megállapítani.
            
            
               Bár a piaci szereplők általánosságban egyetértettek az ESMA javaslatával, aggályaikat fejezték ki azzal kapcsolatban, hogy a harmadik országbeli rendszerek értékelésével és az együttműködési megállapodások megkötésével összefüggésben becsült költségek túlságosan magasak. Mindazonáltal az ESMA nem változtat a becslésén, tekintettel arra, hogy az értékpapír-finanszírozási ügyletekről szóló rendelet és az európai piaci infrastruktúra-rendelet keretében végrehajtott értékelések eltérőek, továbbá nem egyértelmű, hogy ugyanaz a harmadik országbeli hatóság rendelkezik-e a származtatott termékek és értékpapír-finanszírozási ügyletek tekintetében a kereskedési adattárak felügyeletével kapcsolatos hatáskörrel, így nem lehet azt feltételezni, hogy olyan szinergia áll fenn, amely eredményeként csekélyebb felügyeleti erőfeszítésre van szükség, ami indokolja a díjcsökkentést. 
            
            
               A díjak megfizetésére és a költségek megtérítésére vonatkozó feltételek 
            
            
               Mivel a díjaknak fedezniük kell az ESMA költségeit, az ESMA javaslata szerint a kérelem benyújtásakor a teljes nyilvántartásbavételi díjat meg kell fizetni. A megalapozatlan kérelmek elkerülése érdekében az ESMA azt javasolja, hogy ne legyen lehetőség a kérelem visszavonására.
            
            
               Az ESMA javasolja továbbá, hogy az európai piaci infrastruktúra-rendelethez hasonlóan az éves felügyeleti díjat két részletben kelljen megfizetni. Így az első részletet minden évben február 28-ig kellene megfizetni. Az ESMA azonban a második részlet megfizetésére vonatkozó határidő módosítását javasolja augusztus 31-ről október 31-re, annak érdekében, hogy jobban lehessen kezelni a nem kiszámíthatóan beérkező, nyilvántartásba vétel, illetőleg elismerés iránti kérelmeket. A válaszadók többsége nem ellenezte ezt a megközelítést.
            
            
               Végül, az ESMA azt javasolja, hogy valamennyi díjat az ESMA-nak kellene beszednie, amely megtéríti azokat a költségeket, amelyek a nemzeti hatóságoknál az ESMA által átruházott felügyeleti feladatok végrehajtása következtében merülnek fel. A válaszadók támogatták az ESMA javaslatát.
            
            
               A rendelet az ESMA által a szakvéleményében javasolt intézkedéseken alapul.
            
            
               3.1.A költségek és előnyök elemzése
            
            
               A kereskedési adattárak nyilvántartásba vétele és a harmadik országbeli kereskedési adattárak elismerése, valamint az ESMA és a nemzeti hatóságok általi folyamatos felügyeletük felügyeleti költségeket eredményez. Az értékpapír-finanszírozási ügyletekről szóló rendelet előírja, hogy a kereskedési adattárak árbevételük arányában fedezik ezeket a költségeket. Valószínű, hogy a kereskedési adattárak e költségeket vagy e költségek egy jelentős részét a kereskedési adattári díjak felszámítása révén áthárítják az adatszolgáltató szerződő felekre.
            
            
               A becslések szerint a kereskedési adattárak felügyeletének összköltsége körülbelül azonos lesz az európai piaci infrastruktúra-rendelet szerint működő kereskedési adattárak felügyeletének költségével, ami 2,5 millió EUR-t jelent (lásd feljebb az ESMA becsléseit). Ez az összeg nem jelentéktelen a kereskedési adattárak teljes megfelelési költségével összehasonlítva, ami a Europe Economics
                  5
                becslése szerint egy kereskedési adattár esetében 3,4–6,5 millió EUR egyszeri költségből és 1,6–2,1 millió EUR éves folyó költségből tevődik össze. Figyelembe véve azonban azt, hogy a kereskedési adattárak ezeket a költségeket valószínűleg áthárítják az adatszolgáltató felekre, azokat az adatszolgáltató felek összköltségével kell összevetni. A Europe Economics becslése szerint az ágazat egyszeri összköltsége 151 millió EUR és 198 millió EUR között mozog, míg az ágazat éves folyó összköltsége a 44–59 millió EUR-s tartományban van. Ennek ismeretében az ESMA 2,5 millió EUR összegű éves felügyeleti költsége kevésbé jelentős.
            
            
               Az említett költségeket minden esetben ellensúlyoznák a fokozott átláthatóságból és abból fakadó előnyök, hogy a szabályozó szervek rendszeresen részletes adatokat kapnak az értékpapír-finanszírozási ügyletek piacáról. Ezek az információk lehetővé teszik a szabályozó szervek számára, hogy ellenőrizzék és feltárják a túlzott tőkeáttételből, valamint a lejárati és likviditási transzformációból eredően a hagyományos bankrendszeren kívül kialakuló rendszerszintű kockázatokat, és szükség esetén intézkedéseket hozzanak.
            
         
         
            
               3.2.Arányosság
            
            
               Ez a rendelet megállapítja a kereskedési adattárak felé felszámított díjakat, meghatározva típusukat, összegüket és megfizetésük módját. A díjaknak teljes mértékben, továbbá jelentős hiány vagy többlet kialakulása nélkül fedezniük kell az ESMA-nál a kereskedési adattárak felügyeletéhez kapcsolódóan felmerült költségeket. A díjak úgy kerültek megállapításra, hogy teljesüljön ez a célkitűzés, következésképpen arányosak.
            
            
               A fentiek alapján a rendelet biztosítja az értékpapír-finanszírozási ügyletekről szóló rendelet szabályainak arányos alkalmazását, tehát figyelembe veszi az arányosság elvét.
            
            
               3.3.Szubszidiaritás
            
            
               E rendelet célja a kereskedési adattárak által az ESMA-nak fizetendő díjak típusainak és összegének meghatározása annak érdekében, hogy fedezzék az ESMA-nál felmerült felügyeleti költségeket.
            
            
               Ezeket az intézkedéseket a tagállamok önmagukban nem tudják megvalósítani, mert az említett díjakat az EU egészére nézve egységes módon kell megállapítani a költségek kereskedési adattárak közötti méltányos elosztása és egyenlő uniós versenyfeltételek megteremtése érdekében. Ez a rendelet az arányosság elvének fentiek szerinti tiszteletben tartása mellett egészíti ki az értékpapír-finanszírozási ügyletekről szóló rendeletet, és így megfelel a szubszidiaritás elvének.
            
            
               4.A FELHATALMAZÁSON ALAPULÓ JOGI AKTUS JOGI ELEMEI
            
            
               A díjakról szóló rendelettervezet I. fejezete tartalmazza az általános rendelkezéseket. Közelebbről:
            
            
               ·Az 1. cikk meghatározza a díjakból fedezendő költségeket. A javaslat a személyzeti kiadások tekintetében nem jár többletköltséggel.
            
            
               ·A 2. cikk meghatározza a kereskedési adattárak figyelembe veendő árbevételét, amely alapján a felügyeleti díjakat felszámítják.
            
            
               ·A 3. cikk megállapítja annak a lehetőségét, hogy jelentős és ismétlődő többlet vagy hiány esetén a díjak mértékét felülvizsgálják.
            
            
               A II. fejezet rendelkezik az értékpapír-finanszírozási ügyletekről szóló rendelet keretében a kereskedési adattáraknak felszámított díjak típusairól:
            
            
               ·A 4. cikk felsorolja a fizetendő díjak típusait.
            
            
               ·Az 5. cikk pontosan meghatározza a nyilvántartásba vételért és a nyilvántartásba vétel kiterjesztéséért felszámítandó egyszeri díjakat, amelyek megfelelnek az ESMA-nál a nyilvántartásba vétel vagy a nyilvántartásba vétel kiterjesztése iránti kérelmek feldolgozásával kapcsolatosan felmerült szükséges kiadásoknak.
            
            
               ·A 6. cikk meghatározza a felszámítandó éves felügyeleti díjat, amely fedezi a folyamatos felügyeleti tevékenységekből adódóan az ESMA-nál felmerülő költségeket, és arányos a kereskedési adattár figyelembe veendő árbevételével A felügyelet állandó adminisztratív költségeinek fedezése céljából felügyeleti minimumdíj kerül bevezetésre.
            
            
               ·A 7. cikk meghatározza a harmadik országbeli kereskedési adattáraknak felszámítandó elismerési díjakat.
            
            
               A III. fejezet meghatározza a díjfizetés módját és a díjak esetleges visszatérítését, mindenekelőtt a következőket:
            
            
               ·A 8. cikk meghatározza a díjfizetés általános módját. A díjakat euróban kell megfizetni. Emellett a díjak késedelmes megfizetése esetén napi késedelmi kamatot kell felszámítani.
            
            
               ·A 9. cikk meghatározza a nyilvántartásbavételi díj fizetési módját, amely szerint a díj a nyilvántartásba vétel iránti kérelem benyújtásakor egy összegben fizetendő.
            
            
               ·A 10. cikk meghatározza az éves felügyeleti díjak fizetési módját, amely szerint ezek két részletben fizetendők (minden év februárjában és októberében).
            
         
         
            
               ·A 11. cikk meghatározza az elismerési díjak fizetési módját. Eszerint az elismerési díj az elismerés iránti kérelem benyújtásakor egy összegben fizetendő, az éves felügyeleti díj pedig minden év februárjában fizetendő.
            
            
               ·A 12. cikk az illetékes hatóságoknál az értékpapír-finanszírozási ügyletekről szóló rendelet értelmében az ESMA által rájuk ruházott feladatok elvégzéséből adódóan felmerülő költségek megtérítéséről rendelkezik. 
            
            
               A IV. fejezet átmeneti és záró rendelkezéseket tartalmaz:
            
            
               ·A 13. cikk meghatározza az első évre vonatkozó átmeneti felügyeleti díjak kiszámításának és a kereskedési adattárak általi megfizetésének módját.
            
            
               ·A 14. cikk meghatározza a nyilvántartásbavételi díjak és a harmadik országbeli kereskedési adattárak díjainak 2019. évi megfizetésére vonatkozó feltételeket.
            
            
               ·A 15. cikk meghatározza a 2019-ben nyilvántartásba vett kereskedési adattárak által fizetendő 2020-as éves felügyeleti díjat.
            
            
               ·A 16. cikk a jogi aktus hatálybalépésének időpontjáról rendelkezik. 
            
            
               A felhatalmazáson alapuló rendelet melléklete tartalmazza a 13. cikkben meghatározott, az első évre vonatkozó átmeneti felügyeleti díjak kiszámításának módszerét és a fizetési feltételeket.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.12.13.)
            
            
               az (EU) 2015/2365 európai parlamenti és tanácsi rendeletnek az Európai Értékpapírpiaci Hatóság által a kereskedési adattáraknak felszámított díjak tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról szóló, 2015. november 25-i (EU) 2015/2365 európai parlamenti és tanácsi rendeletre
                  6
                és különösen annak 11. cikke (2) bekezdésére,
            
            
               mivel:
            
            
               (1)Az 1095/2010/EU európai parlamenti és tanácsi rendelet
                  7
                62. cikke értelmében az Európai Értékpapírpiaci Hatóság (ESMA) bevételei a nemzeti hatóságok hozzájárulásai és az uniós támogatás mellett az uniós jogszabályokban meghatározott esetekben az ESMA-nak fizetendő díjakból állnak.
            
            
               (2)A nyilvántartásba vétel iránti kérelmek feldolgozásával összefüggésben az ESMA-nál felmerülő költségek fedezése céljából az Unióban letelepedett kereskedési adattárakkal szemben nyilvántartásbavételi díjat kell felszámítani. 
            
            
               (3)Amennyiben a kereskedési adattár kiegészítő szolgáltatásokat nyújt, az ESMA nyilvántartásba vétel iránti kérelmek feldolgozásával összefüggő költségei magasabbak lesznek. A kiegészítő szolgáltatások nyújtásából következően magas várható árbevétellel lehet számolni és a nyilvántartásba vétel iránti kérelem vizsgálatával összefüggő költségek nagyobbak lesznek. Ezért a nyilvántartásbavételi díjak kiszabása céljából a kereskedési adattárakat a várható összbevétel alapján két különböző kategóriába kell besorolni (magasabb vagy alacsonyabb várható összbevétel), és e kategóriákra eltérő nyilvántartásbavételi díjakat kell alkalmazni attól függően, hogy a kereskedési adattárak tervezik-e kiegészítő szolgáltatások nyújtását.
            
            
               (4)Amennyiben egy a 648/2012/EU európai parlamenti és tanácsi rendelet
                  8
                szerint már nyilvántartásba vett kereskedési adattár a nyilvántartásba vétel kiterjesztését kérelmezi, a kérelem teljes körű értékelésével és vizsgálatával kapcsolatos szükséges kiadások egy új nyilvántartásba vételhez képest alacsonyabbak lesznek, mivel az ESMA már rendelkezik a kérelmező kereskedési adattárra vonatkozó lényeges információkkal. Következésképpen indokolt, hogy a kérelmező kereskedési adattár csökkentett díjat fizessen. Amennyiben egy a 648/2012/EU európai parlamenti és tanácsi rendelet szerint nyilvántartásba még nem vett kereskedési adattár egyidejűleg nyújt be a 648/2012/EU rendelet és az (EU) 2015/2365 rendelet szerinti nyilvántartásba vétel iránti kérelmet, a kérelmek teljes körű értékelésével és vizsgálatával összefüggő szükséges kiadások szintén alacsonyabbak lesznek, mivel az ugyanolyan típusú dokumentumokat csak egyszer kell megvizsgálni, és így szinergia jön létre. Egyidejűleg benyújtott kérelmek esetén helyénvaló, hogy a kereskedési adattár a 648/2012/EU rendelethez kapcsolódó nyilvántartásba vételért teljes, a nyilvántartásba vétel (EU) 2015/2365 rendelet szerinti kiterjesztéséért pedig csökkentett díjat fizessen.
            
         
         
            
               (5)Amennyiben a kereskedési adattár a nyilvántartásba vételt követően kezd kiegészítő szolgáltatásokat kínálni, és így a várható összbevétel tekintetében magasabb kategóriába kerül, a kereskedési adattárnak be kell fizetnie az eredetileg befizetett nyilvántartásbavételi díj, valamint a várható összbevétel alapján rá vonatkozó új kategóriának megfelelő nyilvántartásbavételi díj közötti különbözetet. Ellenkező esetben, ha a kereskedési adattár a nyilvántartásba vételt követően megszünteti kiegészítő szolgáltatások nyújtását, az ESMA-nak nem kell visszatérítenie a nyilvántartásbavételi díjat, mivel a magas árbevételű kereskedési adattár kérelmének értékeléséhez szükséges kiadások a nyilvántartásba vétel során ténylegesen felmerültek.
            
            
               (6)A megalapozatlan kérelmek visszaszorítása érdekében a nyilvántartásbavételi díj nem téríthető vissza, ha a kérelmező a nyilvántartásbavételi eljárás során visszavonja kérelmét vagy ha kérelmét elutasítják.
            
            
               (7)Az ESMA költségvetésének hatékony felhasználását biztosítandó, és egyúttal a tagállamok és az Unió pénzügyi terheinek enyhítése érdekében gondoskodni kell arról, hogy a kereskedési adattárak által megfizetett összegek legalább a felügyeletükkel kapcsolatban felmerülő összes költséget fedezzék. A felügyeleti díjak mértékét oly módon kell meghatározni, hogy a kereskedési adattárakkal kapcsolatos tevékenységek ne vezessenek se jelentős hiány, se jelentős többlet felhalmozódásához. A keletkezett hiányt az ESMA nem téríttetheti meg a kereskedési adattárakkal. Jelentős hiány esetén az ESMA-nak meg kell vizsgálnia az indokokat és a következő költségvetés-tervezési időszakra módosítania kell pro forma felügyeleti költségeit. A díjtöbbletet nem kell visszatéríteni a kereskedési adattár felé.
            
            
               (8)A méltányos és egyértelmű, egyúttal a felügyelt szervezet tekintetében a tényleges adminisztratív terhet tükröző díjszabás biztosítása érdekében a felügyeleti díjat a kereskedési adattárak alapvető tevékenységeiből és kiegészítő szolgáltatásaiból származó árbevétel alapján kell megállapítani. A figyelembe veendő árbevétel kiszámítása céljából meg kell különböztetni az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtését és kezelését célzó alapvető szolgáltatások nyújtásához közvetlenül kapcsolódó kiegészítő szolgáltatásokat, például az ügynöki hitelezést és a biztosítékkezelést, valamint az értékpapír-finanszírozási ügyletek és a származtatott ügyletek adatainak központosított gyűjtésével és kezelésével összefüggő szolgáltatásokat, mint az ügyletpárosítás, az ügylet-visszaigazolás, biztosítékértékelés és harmadik fél adatszolgáltatása. Az egyes kereskedési adattárak felé felszámított felügyeleti díjaknak arányosnak kell lenniük egy adott kereskedési adattár meghatározott éven belüli tevékenységének az összes nyilvántartásba vett és felügyelt kereskedési adattár össztevékenységéhez viszonyított arányával.  Mindazonáltal a kereskedési adattárak felügyeletéből adódó állandó adminisztratív költségekre tekintettel meg kell határozni az éves felügyeleti díj minimumösszegét. Ez független a 648/2012/EU rendelet szerinti felügyeleti díjak megfizetésétől.
            
            
               (9)Szabályokat kell meghatározni az (EU) 2015/2365 rendelet szerint Unión belüli elismerésért folyamodó harmadik országbeli kereskedési adattáraknak az elismerés és az éves felügyelet adminisztratív költségeinek fedezése céljából felszámítandó díjakra vonatkozóan. Ezzel összefüggésben az elismerési díjnak két összetevőt kell tartalmaznia: a szóban forgó harmadik országbeli kereskedési adattárak említett rendelet 19. cikkének (4) bekezdése szerinti elismerés iránti kérelmének az ESMA általi feldolgozásával kapcsolatos szükséges kiadásokat, továbbá a kérelmező kereskedési adattár nyilvántartásbavételi helye szerinti harmadik ország illetékes hatóságaival az említett rendelet 20. cikke szerint kötött együttműködési megállapodásokkal kapcsolatos szükséges kiadásokat. Az együttműködési megállapodások megkötésével kapcsolatos költségeket meg kell osztani az ugyanazon harmadik országból származó, elismert kereskedési adattárak között. Emellett a harmadik országbeli kereskedési adattáraknak éves felügyeleti díjat kell fizetniük.
            
            
               (10)Amennyiben a 648/2012/EU rendelet keretében már elismert harmadik országbeli kereskedési adattár az elismerés nyilvántartásba vételének kiterjesztését kérelmezi, a 648/2012/EU rendelet és az (EU) 2015/2365 rendelet szerinti szabályozások közötti szinergia miatt a kérelem feldolgozásának költségei alacsonyabbak lehetnek, mint egy új kérelem feldolgozásának költségei. Ezért indokolt csökkenteni az elismerési díj azon összetevőjét, amely a kérelem feldolgozásához kapcsolódik. Ugyanakkor az együttműködési megállapodás megkötésének költségei tartalmaznak az (EU) 2015/2365 rendeletnek való megfeleléshez kapcsolódó egyedi költségeket is. Következésképpen az elismerési díj együttműködési megállapodásokhoz kapcsolódó összetevőjének függetlennek kell lennie attól, hogy kötöttek-e már a 648/2012/EU rendelet szerinti együttműködési megállapodást.
            
            
               (11)Az ESMA által az elismert harmadik országbeli kereskedési adattárak tekintetében gyakorolt felügyeleti feladatok főként az együttműködési megállapodás végrehajtásához kapcsolódnak, beleértve az érintett hatóságok közötti hatékony adatcserét is. Az elismert kereskedési adattáraknak felszámított éves felügyeleti díjaknak fedezniük kell e feladatok ellátásának költségét. Mivel e költségek sokkal alacsonyabbak lesznek, mint az Unión belül nyilvántartásba vett kereskedési adattárak közvetlen felügyeletének biztosítása miatt az ESMA-ra háruló költségek, az elismert kereskedési adattárakra vonatkozó felügyeleti díjaknak jóval alacsonyabbaknak kell lenniük az ESMA közvetlen felügyelete alá tartozó, nyilvántartásba vett kereskedési adattáraknak felszámított minimális felügyeleti díjaknál. 
            
            
               (12)Az illetékes nemzeti hatóságoknál költségek merülnek fel az (EU) 2015/2365 rendelet alapján folytatott tevékenység során, továbbá azáltal, hogy az ESMA a 648/2012/EU rendelet 74. cikke szerint és az (EU) 2015/2365 rendelet 9. cikkének (1) bekezdésével összhangban feladatokat ruház át a nemzeti illetékes hatóságokra. Az ESMA által a kereskedési adattárak felé felszámított díjaknak e költségeket is fedezniük kell. Annak elkerülése érdekében, hogy az illetékes hatóságok az átruházott feladatok vagy az ESMA-nak nyújtott segítség miatt veszteséget szenvedjenek vagy nyereséget realizáljanak, az ESMA az adott tagállami illetékes hatóságnál ténylegesen felmerült költségeket megtéríti. 
            
            
               (13)Mivel egy kereskedési adattár nyilvántartásba vételének évében csak korlátozott mértékben állnak rendelkezésre adatok a tevékenységéről, az adott kereskedési adattár első évi felügyeletéhez kapcsolódó szükséges kiadások becslése alapján átmeneti felügyeleti díjat kell kiszámítani. A díj pontos kiszámítása során figyelembe kell venni a kereskedési adattár nyilvántartásba vételének dátumát és azt a dátumot, amikor az (EU) 2015/2365 rendelet 4. cikkének (1) bekezdésében említett adatszolgáltatási kötelezettség megkezdődik, hogy a díj pontosan tükrözze az ESMA által végrehajtandó felügyeleti intézkedések szintjét. Amennyiben egy kereskedési adattár szabályozói adatszolgáltatása csak a nyilvántartásba vételét követő évben kezdődik, a nyilvántartásba vétel évére megállapított átmeneti felügyeleti díjnak a nyilvántartásbavételi díjon kell alapulnia. Ennek oka, hogy az adatot még nem szolgáltató kereskedési adattár felügyeletéhez kapcsolódó szükséges kiadások hasonlóak a nyilvántartásba vétel iránti kérelem értékelésével kapcsolatos szükséges kiadásokhoz. Az összeg a nyilvántartásba vétel és az év vége között eltelt időtartamtól függően arányosan kiigazításra kerül, amelynek során azt kell feltételezni, hogy a szokásos nyilvántartásbavételi eljáráshoz 150 munkanapra van szükség. Amennyiben egy kereskedési adattár szabályozói adatszolgáltatása nyilvántartásbavételi évének első hat hónapjában kezdődik, az átmeneti felügyeleti díj kiszámításához a kereskedési adattár első félévi bevételeit tükröző árbevételt kell figyelembe venni. Amennyiben egy kereskedési adattár szabályozói adatszolgáltatása nyilvántartásbavételi évének utolsó hat hónapjában kezdődik, az átmeneti felügyeleti díj kiszámításához a kereskedési adattár nyilvántartásbavételi díjának szintjét kell alapul venni, mivel a figyelembe veendő árbevétel alkalmazásához nem áll rendelkezésre elegendő adat.
            
            
               (14)A 2019-ben nyilvántartásba vett kereskedési adattárak 2019 vége előtt nem fogják megkezdeni az adatszolgáltatás nyújtását, és 2019-ben tevékenységük szintje valószínűleg elhanyagolható lesz. Ezért a 2020. évi éves felügyeleti díjuk kiszámításához a 2020. első félévi árbevételüket kell figyelembe venni.
            
            
               (15)Az ESMA kereskedési adattárakkal szembeni díjmegállapítási jogának alapját e rendeletnek kell képeznie,
            
            
               ELFOGADTA EZT A RENDELETET:
            
            
               I. FEJEZET
                  Általános rendelkezések
            
            
               1. cikk
            
            
               A felügyeleti költségek teljes megtérülése
            
            
               A kereskedési adattáraknak felszámított díjak fedezik az alábbiakat:
            
            
               a)a kereskedési adattáraknak az (EU) 2015/2365 rendelet szerinti, az ESMA általi nyilvántartásba vételével és felügyeletével összefüggésben felmerülő összes költség, ideértve a kereskedési adattárak elismeréséből adódó költségeket, valamint az olyan kereskedési adattárak nyilvántartásba vételének vagy elismerésének kiterjesztéséből eredő költségeket is, amelyeket a 648/2012/EU rendelet szerint már nyilvántartásba vettek vagy elismertek;
            
            
               b)az (EU) 2015/2365 rendelet alapján és a feladatoknak a 648/2012/EU rendelet 74. cikke szerint és az (EU) 2015/2365 rendelet 9. cikkével összhangban történő átruházása következtében tevékenységeket folytató illetékes hatóságok költségeinek megtérítéséből adódó összes költség.
            
            
               2. cikk
            
            
               A figyelembe veendő árbevétel
            
         
         
            
               (1)A csak az (EU) 2015/2365 rendelet szerint nyilvántartásba vett kereskedési adattárak e rendelet alkalmazásában olyan auditált beszámolókat készítenek, amelyekben elkülönítik legalább a következőket:
            
            
               a)az alapvető tevékenységekből, vagyis az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtéséből és kezeléséből származó bevételek;
            
            
               b)az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtéséhez és kezeléséhez közvetlenül kapcsolódó kiegészítő szolgáltatásokból származó bevételek. 
            
            
               A kereskedési adattár kiegészítő szolgáltatásokból származó adott (n) évi figyelembe veendő bevételei a b) pontban meghatározott szolgáltatásokból származó bevételek.
            
            
               (2)Az (EU) 2015/2365 rendelet és a 648/2012/EU rendelet keretében egyaránt nyilvántartásba vett kereskedési adattárak e rendelet alkalmazásában olyan auditált beszámolókat készítenek, amelyek elkülönítik legalább a következőket:
            
            
               a)az alapvető tevékenységekből, vagyis az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtéséből és kezeléséből származó bevételek;
            
            
               b)az alapvető tevékenységekből, vagyis a származtatott ügyletek adatainak a 648/2012/EU rendelet szerinti központosított gyűjtéséből és kezeléséből származó bevételek;
            
            
               c)az értékpapír-finanszírozási ügyletek adatainak az (EU) 2015/2365 rendelet szerinti központosított gyűjtéséhez és kezeléséhez közvetlenül kapcsolódó kiegészítő szolgáltatásokból származó bevételek;
            
            
               d)az értékpapír-finanszírozási ügyletek adatainak az (EU) 2015/2365 rendelet szerinti, továbbá a származtatott ügyletek adatainak a 648/2012/EU rendelet szerinti központosított gyűjtéséhez és kezeléséhez közvetlenül kapcsolódó kiegészítő szolgáltatásokból származó bevételek.
            
            
               A kereskedési adattár adott (n) évre vonatkozó, kiegészítő szolgáltatásokból származó figyelembe veendő bevétele 
            
            
               –a c) pontban említett bevételek, továbbá 
            
            
               –a d) pontban említett bevételek bizonyos hányadának összege. 
            
            
               A d) pontban említett bevételhányad egyenlő a következővel: az a) pontban említett bevételek osztva 
            
            
               –az a) pontban említett bevételek, továbbá 
            
            
               –a b) pontban említett bevételek összegével.
            
            
               (3)A kereskedési adattár adott (n) évre vonatkozó figyelembe veendő árbevétele a következőképpen számítandó ki: 
            
            
               –az előző évre (n-1) vonatkozó auditált beszámoló szerint az alapvető tevékenységekből – vagyis az értékpapír-finanszírozási ügyletekre vonatkozó adatok (EU) 2015/2365 rendelet szerinti központosított gyűjtéséből és kezeléséből – származó bevételek, valamint 
            
            
               –az előző évre (n-1) vonatkozó auditált beszámoló szerint a kiegészítő szolgáltatásokból származó, adott esetben az (1) vagy a (2) bekezdésnek megfelelően megállapított figyelembe veendő bevételek összege 
            
            
               osztva a következők összegével: 
            
            
               –az összes nyilvántartásba vett kereskedési adattár által az alapvető tevékenységekből – vagyis az értékpapír-finanszírozási ügyletekre vonatkozó adatok (EU) 2015/2365 rendelet szerinti központosított gyűjtéséből és kezeléséből – realizált összbevétel az előző évre (n-1) vonatkozó auditált beszámolók szerint, valamint 
            
         
         
            
               –az összes nyilvántartásba vett kereskedési adattár kiegészítő szolgáltatásokból származó, az (1) és adott esetben a (2) bekezdésnek megfelelően megállapított figyelembe veendő összbevétel az előző évre (n-1) vonatkozó auditált beszámolók szerint.
            
            
               Az adott kereskedési adattár (a következő képletben „KAi”) figyelembe veendő árbevételét így a következők szerint kell kiszámítani: 
            
            
            
            
               ahol az értékpapír-finanszírozási ügylet bevétele = az értékpapír-finanszírozási ügyletekkel összefüggő alapvető szolgáltatások bevétele + a kiegészítő szolgáltatásokból eredő figyelembe veendő bevétel.
            
            
               (4)Amennyiben a kereskedési adattár nem működött az előző (n-1) év egészében, figyelembe veendő árbevételét a (3) bekezdésben meghatározott képlet alkalmazásával oly módon kell kiszámítani, hogy az adott kereskedési adattár (n-1) évben folytatott működésének hónapjaira vonatkozóan kiszámított értéket az (n-1) év egészére extrapolálják. 
            
            
               3. cikk
            
            
               A díjak kiigazítása
            
            
               Az ESMA kereskedési adattárakkal kapcsolatos tevékenysége után felszámított díjak mértékét oly módon kell meghatározni, hogy az ne vezessen se jelentős hiány, se jelentős többlet felhalmozódásához.
            
            
               Jelentős és ismételt többlet vagy hiány jelentkezése esetén a Bizottság felülvizsgálja a díjak mértékét. 
            
            
            
               II. FEJEZET
                  Díjak
            
            
               4. cikk
            
            
               A díjak típusai
            
            
               (1)Az (EU) 2015/2365 rendelet 5. cikkének (1) bekezdésével összhangban nyilvántartásba vételét kérelmező, az Unióban letelepedett kereskedési adattár felé az alábbi típusú díjakat kell felszámítani:
            
            
               a)az 5. cikk szerinti nyilvántartásbavételi díjak és a nyilvántartásba vétel kiterjesztéséért fizetendő díjak;
            
            
               b)a 6. cikk szerinti éves felügyeleti díjak. 
            
            
               (2)Az (EU) 2015/2365 rendelet 19. cikkének (4) bekezdésével összhangban elismerésért folyamodó, harmadik országban letelepedett kereskedési adattár felé az alábbi típusú díjakat kell felszámítani:
            
            
               a)elismerési díjak vagy a nyilvántartásba vétel kiterjesztéséért fizetendő díjak a 7. cikk (1) és (2) bekezdésének megfelelően;
            
            
               b)az elismert kereskedési adattárak 7. cikk (3) bekezdése szerinti éves felügyeleti díjai.
            
         
         
            
               5. cikk
            
            
               Nyilvántartásbavételi díj és a nyilvántartásba vétel kiterjesztéséért fizetendő díj
            
            
               (1)Az egyes kérelmező kereskedési adattárak által fizetendő nyilvántartásbavételi díj tükrözi a nyilvántartásba vétel vagy a nyilvántartásba vétel kiterjesztése iránti kérelem teljes körű értékelésével és vizsgálatával kapcsolatos szükséges kiadásokat, figyelembe véve a kereskedési adattár által nyújtandó szolgáltatásokat, ideértve a kiegészítő szolgáltatásokat is.
            
            
               (2)Az alábbi esetekben tekinthető úgy, hogy a kereskedési adattár kiegészítő szolgáltatásokat nyújt:
            
            
               a)amennyiben közvetlenül nyújt kiegészítő szolgáltatásokat; 
            
            
               b)amennyiben a kereskedési adattárral azonos csoporthoz tartozó szervezet kiegészítő szolgáltatásokat nyújt;
            
            
               c)amennyiben olyan szervezet nyújt kiegészítő szolgáltatásokat, amellyel a kereskedési adattár a kereskedési vagy kereskedés utáni szolgáltatási lánc, illetőleg külön üzletág vonatkozásában szolgáltatásnyújtási együttműködésről kötött megállapodást. 
            
            
               (3)Amennyiben a kereskedési adattár nem nyújt a (2) bekezdésben említettek szerint kiegészítő szolgáltatást, az érintett kereskedési adattár várható összbevétele alacsonynak minősül, és a kereskedési adattár által fizetendő nyilvántartásbavételi díj összege 65 000 EUR. 
            
            
               (4)Amennyiben a kereskedési adattár a (2) bekezdésben említettek szerint kiegészítő szolgáltatásokat nyújt, az érintett kereskedési adattár várható összbevétele magasnak minősül, és az általa fizetendő nyilvántartásbavételi díj összege 100 000 EUR. 
            
            
               (5)Amennyiben a kereskedési adattár nyilvántartásba vételt kérelmez és a 648/2012/EU rendelet VI. címének 1. fejezete értelmében már nyilvántartásba vették, a kereskedési adattár díjat fizet a nyilvántartásba vétel kiterjesztéséért, amely:
            
            
               a)50 000 EUR azon kereskedési adattárak esetében, amelyek a (2) bekezdésben említettek szerint kiegészítő szolgáltatásokat nyújtanak;
            
            
               b)32 500 EUR az olyan kereskedési adattárak esetében, amelyek várható árbevétele alacsony és amelyek nem nyújtanak a (2) bekezdésben említettek szerint kiegészítő szolgáltatásokat.
            
            
               (6)Amennyiben egy a 648/2012/EU európai parlamenti és tanácsi rendelet szerint nyilvántartásba még nem vett kereskedési adattár egyidejűleg nyújt be a 648/2012/EU rendelet és az (EU) 2015/2365 rendelet szerinti nyilvántartásba vétel iránti kérelmet, a kereskedési adattár megfizeti a 648/2012/EU rendelet szerint esedékes teljes nyilvántartásbavételi díjat, valamint a nyilvántartásba vétel kiterjesztéséért fizetendő díjat az (5) bekezdésnek megfelelően.
            
            
               (7)A nyilvántartásba vétel feltételeiben bekövetkező, az (EU) 2015/2365 rendelet 5. cikkének (4) bekezdése szerinti olyan lényegi változás esetén, amelynek következtében a kereskedési adattárra a (3), (4) és (5) bekezdés szerint az eredetileg megfizetett nyilvántartásbavételi díjnál magasabb összegű nyilvántartásbavételi díj hárul, a kereskedési adattárnak meg kell fizetnie az eredetileg megfizetett nyilvántartásbavételi díj és a lényegi változás miatt alkalmazandó magasabb összegű nyilvántartásbavételi díj különbözetét.
            
            
               6. cikk
            
            
               A nyilvántartásba vett kereskedési adattárak és a kiterjesztett nyilvántartásba vétellel rendelkező kereskedési adattárak által fizetendő éves felügyeleti díj 
            
            
               (1)A nyilvántartásba vett kereskedési adattár éves felügyeleti díjat fizet.
            
            
               (2)Egy adott (n) évre vonatkozó éves felügyeleti díj teljes összegét és egy adott kereskedési adattár éves felügyeleti díját a következőképpen kell kiszámítani:
            
            
               a)az adott (n) pénzügyi évre vonatkozó éves felügyeleti díj teljes összege a kereskedési adattári tevékenységnek az (EU) 2015/2365 rendelet szerinti felügyeletével kapcsolatos kiadások becslésén alapul, amelyet az ESMA-nak az adott évre vonatkozó költségvetése tartalmaz;
            
            
               b)a kereskedési adattár által egy adott (n) évre fizetendő éves felügyeleti díj az a) pont szerint meghatározott éves felügyeleti díj teljes összege felosztva az (n-1) évben nyilvántartásba vett összes kereskedési adattár között a 2. cikk (3) bekezdése szerint kiszámított figyelembe veendő árbevételük arányában.
            
         
         
            
               (3)Az (EU) 2015/2365 rendelet 5. cikkének (5) bekezdése szerinti nyilvántartásba vételt vagy a nyilvántartásba vétel kiterjesztését kérelmező kereskedési adattár semmilyen esetben nem fizet 30 000 EUR-nál kevesebb éves felügyeleti díjat.
            
            
               7. cikk
            
            
               A harmadik országbeli kereskedési adattárak által fizetendő díj
            
            
               (1)Az (EU) 2015/2365 rendelet 19. cikke (4) bekezdésének a) pontja szerint elismerést kérelmező kereskedési adattár által fizetendő elismerési díjat az alábbiak összegeként kell kiszámítani:
            
            
               a)20 000 EUR; 
            
            
               b)35 000 EUR-nak az ugyanazon harmadik országból származó, az ESMA által elismert, vagy elismerésért folyamodó, ám még el nem ismert kereskedési adattárak számával való elosztása révén kapott összeg.
            
            
               (2)Az (EU) 2015/2365 rendelet 19. cikke (4) bekezdésének b) pontja szerint a nyilvántartásba vétel kiterjesztését kérelmező kereskedési adattár által fizetendő elismerési díj a következők összege: 10 000 EUR és az (1) bekezdés b) pontja szerint kiszámított összeg.
            
            
               (3)Az (EU) 2015/2365 rendelet 19. cikke (3) bekezdésének megfelelően elismert kereskedési adattár 5 000 EUR összegű éves felügyeleti díjat fizet. 
            
            
            
               III. FEJEZET
                  Fizetési és visszatérítési feltételek
            
            
               8. cikk
            
            
               A díjfizetés általános módja
            
            
               (1)Valamennyi díjat euróban kell megfizetni. A díjakat a 9., 10. és 11. cikkben meghatározottak szerint kell megfizetni. 
            
            
               (2)A díjak késedelmes megfizetése a megfizetendő összeg 0,1 %-ának megfelelő napi késedelmi díj felszámítását vonja maga után.
            
            
               9. cikk
            
            
               A nyilvántartásbavételi díjak megfizetése
            
            
               (1)Az 5. cikkben említett nyilvántartásbavételi díj a kereskedési adattár által az (EU) 2015/2365 rendelet 5. cikkének (5) bekezdése szerinti nyilvántartásba vétel iránti kérelem benyújtásának időpontjában, egy összegben fizetendő.
            
            
               (2)A nyilvántartásbavételi díjak nem téríthetők vissza abban az esetben, ha a kereskedési adattár visszavonja nyilvántartásba vétel iránti kérelmét azt megelőzően, hogy az ESMA a nyilvántartásba vételről vagy a nyilvántartásba vétel elutasításáról indokolással ellátott határozatot hozott volna, vagy ha az ESMA elutasítja a nyilvántartásba vételre irányuló kérelmet. 
            
            
               10. cikk
            
            
               Az éves felügyeleti díjak megfizetése
            
         
         
            
               (1)Az adott évre vonatkozó, a 6. cikkben említett éves felügyeleti díjat két részletben kell megfizetni.
            
            
               Az első részletet az adott évben február 28-ig kell megfizetni, összege a becsült éves felügyeleti díj öthatoda. Amennyiben ekkor még nem áll rendelkezésre információ a 2. cikk szerint számított, figyelembe veendő árbevételről, az árbevételt a 2. cikknek megfelelően számított legutolsó rendelkezésre álló, figyelembe veendő árbevétel alapján kell kiszámítani.
            
            
               A második részletet október 31-ig kell megfizetni. A második részlet összege a 6. cikk alapján számított éves felügyeleti díj és az első részlet különbözete.
            
            
               (2)Az egyes részleteket tartalmazó számlákat az ESMA legalább 30 nappal az adott fizetési határidő előtt elküldi a kereskedési adattárak részére.
            
            
               11. cikk
            
            
               A harmadik országbeli kereskedési adattárak által fizetendő díj
            
            
               (1)A 7. cikk (1) és (2) bekezdésében említett elismerési díj a kereskedési adattár (EU) 2015/2365 rendelet 19. cikkének (4) bekezdése szerinti elismerés iránti kérelmének benyújtásával egy időben, egy összegben fizetendő. Ez a díj nem visszatéríthető. 
            
            
               (2)Az ESMA a 7. cikk (1) bekezdésének b) pontjában említett összeget minden egyes alkalommal újraszámítja, amikor harmadik országbeli kereskedési adattártól az (EU) 2015/2365 rendelet 19. cikkének (4) bekezdése szerinti elismerés iránti új kérelem érkezik be.  
            
            
               Az ESMA a 7. cikk (1) bekezdésének b) pontja alapján felszámított összeg és az újraszámított összeg közötti különbözetet egyenlő arányban elosztva visszatéríti az ugyanazon harmadik országbeli, már elismert kereskedési adattáraknak. A különbözetet vagy közvetlen kifizetés, vagy a következő évben fizetendő díj csökkentése formájában térítik vissza. 
            
            
               (3)Az elismert kereskedési adattár éves felügyeleti díját minden évben február végéig kell megfizetni. Az ESMA legalább 30 nappal a fizetési határidő előtt elküldi a számlát az elismert kereskedési adattár részére. 
            
            
               12. cikk
            
            
               Az illetékes hatóságoknál felmerülő költségek megtérítése
            
            
               (1)A kereskedési adattárak e rendelet szerinti nyilvántartásba vételével, nyilvántartásba vételének kiterjesztésével, felügyeletével és elismerésével összefüggésben csak az ESMA számít fel díjakat a kereskedési adattáraknak. 
            
            
               (2)Az ESMA megtéríti az illetékes hatóságoknak az (EU) 2015/2365 rendelet szerinti feladatok végrehajtása, továbbá a feladatok 648/2012/EU rendelet 74. cikkében előírt és a 2015/2365/EU rendelet 9. cikkének (1) bekezdésével összhangban történő átruházása következtében felmerült tényleges költségeket.
            
            
            
               IV. FEJEZET
                  Átmeneti és záró rendelkezések
            
            
               13. cikk
            
            
               Az átmeneti felügyeleti díjak kiszámítása
            
            
               (1)Amennyiben az (EU) 2015/2365 rendelet 4. cikkének (1) bekezdésében említett adatszolgáltatási kötelezettség az említett rendelet 33. cikke (2) bekezdésének a) pontjával összhangban a kereskedési adattárnak az (EU) 2015/2365 rendelet 5. cikke (5) bekezdése szerinti nyilvántartásba vételét követő évben kezdődik, a kereskedési adattár a nyilvántartásba vételének évében a melléklet 1. részének megfelelően kiszámított átmeneti felügyeleti díjat fizet.
            
            
               (2)Amennyiben az (EU) 2015/2365 rendelet 4. cikkének (1) bekezdésében említett adatszolgáltatási kötelezettség az említett rendelet 33. cikke (2) bekezdésének a) pontjával összhangban a kereskedési adattárnak az (EU) 2015/2365 rendelet 5. cikke (5) bekezdése szerinti nyilvántartásbavételi évének első hat hónapjában kezdődik, a kereskedési adattár a nyilvántartásba vételének évében a melléklet 2. részének megfelelően kiszámított átmeneti felügyeleti díjat fizet.
            
         
         
            
               (3)Amennyiben az (EU) 2015/2365 rendelet 4. cikkének (1) bekezdésében említett adatszolgáltatási kötelezettség az említett rendelet 33. cikke (2) bekezdésének a) pontjával összhangban a kereskedési adattárnak az (EU) 2015/2365 rendelet 5. cikke (5) bekezdése szerinti nyilvántartásbavételi évének utolsó hat hónapjában kezdődik, a kereskedési adattár a nyilvántartásba vételének évében a melléklet 3. részének megfelelően kiszámított átmeneti felügyeleti díjat fizet.
            
            
               14. cikk
            
            
               A nyilvántartásbavételi díjak és a harmadik országbeli adattárakra vonatkozó díjak 2019. évi megfizetése
            
            
               (1)A 2019 folyamán az (EU) 2015/2365 rendelet 5. cikkének (5) bekezdése szerinti nyilvántartásba vétel iránti kérelmet benyújtó kereskedési adattárak a 6. cikkben említett nyilvántartásbavételi díjat egy összegben, e rendelet hatálybalépése után 30 nappal, vagy a nyilvántartásba vétel iránti kérelem benyújtásának időpontjában fizetik meg, attól függően, melyik a későbbi időpont.
            
            
               (2)A 2019 folyamán az (EU) 2015/2365 rendelet 19. cikkének (4) bekezdése szerinti elismerés iránti kérelmet benyújtó harmadik országbeli kereskedési adattárak a 7. cikk (1) vagy adott esetben (2) bekezdésében említett elismerési díjat egy összegben, e rendelet hatálybalépése után 30 nappal, vagy a kérelem benyújtásának időpontjában fizetik meg, attól függően, melyik a későbbi időpont.
            
            
               (3)Az (EU) 2015/2365 rendelet 19. cikke (3) bekezdésének megfelelően 2019-ben elismert harmadik országbeli kereskedési adattárak 2019-re vonatkozóan a 7. cikk (3) bekezdése szerinti éves felügyeleti díjat egy összegben, e rendelet hatálybalépése után 60 nappal fizetik meg, vagy 30 nappal azt követően, hogy az ESMA tájékoztatta a kereskedési adattárat az elismerésre vonatkozó, az (EU) 2015/2365 rendelet 19. cikkének (7) bekezdése szerinti határozatról, attól függően, hogy melyik a későbbi időpont.  
            
            
               15. cikk
            
            
               Azon kereskedési adattárak 2020. évi éves felügyeleti díja, amelyeket 2019-ben vettek nyilvántartásba vagy amelyek nyilvántartásba vételét 2019-ben terjesztették ki
            
            
               (1)A kereskedési adattár által 2020-ban fizetendő felügyeleti díj a 6. cikk (2) bekezdésének a) pontja szerint meghatározott éves felügyeleti díj teljes összege felosztva a 2019-ben nyilvántartásba vett összes kereskedési adattár között a (2) bekezdés szerint kiszámított figyelembe veendő árbevétel arányában.
            
            
               (2)Az (EU) 2015/2365 rendelet 5. cikkének (5) bekezdése szerint 2019-ben nyilvántartásba vett kereskedési adattár által a 6. cikknek megfelelően 2020-ban fizetendő éves felügyeleti díj kiszámítása céljából a kereskedési adattár figyelembe veendő árbevételét a következőképpen kell kiszámítani: 
            
            
               –az alapvető tevékenységekből – vagyis az értékpapír-finanszírozási ügyletekre vonatkozó adatok központosított gyűjtéséből és kezeléséből – a 2020. január 1-jétől 2020. június 30-ig tartó időszak során realizált bevétel, valamint 
            
            
               –a kiegészítő szolgáltatásokból származó, a 2020. január 1-jétől 2020. június 30-ig tartó időszak során realizált, a 2. cikk (1) és (2) bekezdése szerinti figyelembe veendő bevétel összege, 
            
            
               osztva a következők összegével: 
            
            
               –az összes nyilvántartásba vett kereskedési adattár alapvető tevékenységekből – vagyis az értékpapír-finanszírozási ügyletekre vonatkozó adatok központosított gyűjtéséből és kezeléséből – a 2020. január 1-jétől 2020. június 30-ig tartó időszak során realizált összbevétele, valamint 
            
            
               –az összes nyilvántartásba vett kereskedési adattár kiegészítő szolgáltatásokból származó, a 2020. január 1-jétől 2020. június 30-ig tartó időszak során realizált figyelembe veendő bevétele a 2. cikk (1) és (2) bekezdésének megfelelően. 
            
            
               (3)A 2019-ben nyilvántartásba vett kereskedési adattárak 2020-ra vonatkozó éves felügyeleti díját két részletben kell megfizetni.
            
            
               Az első részletet 2020. február 28-ig kell megfizetni, összege megegyezik a kereskedési adattár által az 5. cikk alapján 2019-ben fizetett nyilvántartásbavételi díjjal.
            
            
               A második részletet 2020. október 31-ig kell megfizetni. A második részlet összege az (1) bekezdés alapján számított éves felügyeleti díj és az első részlet összegének különbözete. 
            
            
               Amennyiben a kereskedési adattár által megfizetett első részlet összege magasabb, mint az (1) bekezdés alapján számított éves felügyeleti díj, az ESMA az első részletként megfizetett összeg és az (1) bekezdés szerint számított éves felügyeleti díj különbözetét visszatéríti a kereskedési adattárnak.
            
            
               (4)A 2020. évi éves felülvizsgálati díj egyes részleteit tartalmazó számlákat az ESMA legalább 30 nappal az adott fizetési határidő előtt elküldi a 2019-ben nyilvántartásba vett kereskedési adattárak részére.
            
         
         
            
               (5)Amikor a 2020-ra vonatkozó auditált beszámolók elérhetővé válnak, a 2019-ben nyilvántartásba vett kereskedési adattárak jelentik az ESMA-nak a (2) bekezdésnek megfelelően kiszámított, figyelembe veendő árbevételben bekövetkezett, a 2020. január 1. és 2020. június 30. közötti időszakra vonatkozó végleges adatok és a figyelembe veendő árbevétel (2) bekezdés szerinti kiszámításához felhasznált ideiglenes adatok közötti eltérésből eredő bármely változást.  
            
            
               A kereskedési adattáraknak az (1) bekezdésnek megfelelően 2020-ra fizetendő éves felügyeleti díj ténylegesen megfizetett összege és a 2020. évi éves felügyeleti díj közötti, a figyelembe veendő árbevétel első albekezdésben említett bármely változásából eredő különbözetet felszámítják. 
            
            
               Az előző albekezdésben említett pótlólagos díjfizetésre vonatkozó számlákat az ESMA legalább 30 nappal az adott fizetési határidő előtt megküldi.
            
            
               16. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2018.12.13.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Lásd: 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        Lásd az 1003/2013/EU felhatalmazáson alapuló bizottsági rendeletet az ESMA által a kereskedési adattáraknak felszámított díjakról (HL L 279., 2013.10.19., 4. o.).
               
               
                  
                     (3)
                  
                        Lásd az 1003/2013/EU felhatalmazáson alapuló bizottsági rendeletet az ESMA által a kereskedési adattáraknak felszámított díjakról (HL L 279., 2013.10.19., 4. o.).
               
               
                  
                     (4)
                  
                        Az 1060/2009/EK rendelet a hitelminősítő intézetekről (HL L 302., 2009.11.17., 2. o.).
               
               
                  
                     (5)
                  
                        Az értékpapír-finanszírozási ügyletekre vonatkozó technikaistandard-tervezetek Europe Economics által készített költség-haszon elemzése az ESMA értékpapír-finanszírozási ügyletekre vonatkozó technikai standardokról szóló végleges jelentéséhez csatolt mellékletben található. Lásd a 19.3. szakaszt itt: 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        HL L 337., 2015.12.23., 1. o. 
               
               
                  
                     (7)
                  
                        Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
               
               
                  
                     (8)
                  
                        Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
               
            
      
    ---documentbreak--- 
      
         
         
            
               MELLÉKLET
            
            
               AZ ELSŐ ÉVBEN FIZETENDŐ ÁTMENETI FELÜGYELETI DÍJAK
            
            
               1. rész
            
            
               A kereskedési adattár nyilvántartásba vételének évében fizetendő átmeneti felügyeleti díj, amennyiben az adatszolgáltatási kötelezettség a következő évben kezdődik
            
            
               1.A kereskedési adattár által fizetendő átmeneti felügyeleti díj a következők közül az alacsonyabb:
            
            
               a)a kereskedési adattár által az e rendelet 5. cikkének megfelelően fizetendő nyilvántartásbavételi díj;
            
            
               b)a kereskedési adattár által az e rendelet 5. cikkének megfelelően fizetendő nyilvántartásbavételi díj szorozva a nyilvántartásba vétel időpontjától az év végéig számított munkanapok 150 munkanaphoz viszonyított arányával. 
            
            
               Ezt a következőképpen kell kiszámítani:
            
            
               A kereskedési adattár átmeneti felügyeleti díja = Min (nyilvántartásbavételi díj, nyilvántartásbavételi díj * együttható)
            
            
               együttható = felügyeleti munkanapok az 1. évben
            
            
               150
            
            
               2.Az átmeneti felügyeleti díjat egy összegben, e rendelet hatálybalépése után 60 nappal, vagy az (EU) 2015/2365 rendelet 8. cikkének (1) bekezdése szerinti értesítést követően 30 nappal kell megfizetni attól függően, hogy melyik a későbbi időpont.
            
            
               2. rész
            
            
               A kereskedési adattár nyilvántartásba vételének évében fizetendő átmeneti felügyeleti díj, amennyiben az adatszolgáltatási kötelezettség ugyanazon év első hat hónapjában kezdődik
            
            
               1.A kereskedési adattár által fizetendő átmeneti felügyeleti díj az e rendelet 6. cikke (2) bekezdése a) pontjának megfelelően meghatározott teljes éves felügyeleti díj a szóban forgó évben nyilvántartásba vett összes kereskedési adattár között a (2) bekezdés szerint kiszámított figyelembe veendő árbevétel arányában felosztva.  
            
            
               2.Az átmeneti felügyeleti díj kiszámítása céljából a kereskedési adattár figyelembe veendő árbevételét a következőképpen kell kiszámítani: 
            
            
               –az alapvető tevékenységekből – vagyis az értékpapír-finanszírozási ügyletekre vonatkozó adatok központosított gyűjtéséből és kezeléséből – a kereskedési adattár nyilvántartásba vételének évében a január 1. – június 30. közötti időszak során realizált bevétel, valamint 
            
            
               –a kiegészítő szolgáltatásokból származó, a kereskedési adattár nyilvántartásba vételének évében a január 1. – június 30. közötti időszak során realizált, az e rendelet 2. cikke (1) és adott esetben (2) bekezdése szerinti figyelembe veendő bevétel összege 
            
            
               osztva az összes nyilvántartásba vett kereskedési adattár adott évben a január 1. – június 30. közötti időszak során alapvető tevékenységekből – vagyis az értékpapír-finanszírozási ügyletekre vonatkozó adatok központosított gyűjtéséből és kezeléséből – származó összbevételével, valamint a kiegészítő szolgáltatásokból származó figyelembe veendő bevételével, az e rendelet 2. cikke (1) és adott esetben (2) bekezdésének megfelelően.
            
         
         
            
               3.Az átmeneti felügyeleti díjat két részletben kell megfizetni.
            
            
               Az első részletet 30 nappal az (EU) 2015/2365 rendelet 8. cikkének (1) bekezdése szerinti értesítést követően kell megfizetni, és az összege az e rendelet 5. cikkében a kereskedési adattárra vonatkozóan meghatározott nyilvántartásbavételi díjnak felel meg.
            
            
               A második részletet október 31-ig kell megfizetni. A második részlet összege az (1) bekezdés alapján számított átmeneti felügyeleti díj és az első részlet összegének különbözete. 
            
            
               Amennyiben a kereskedési adattár által megfizetett első részlet összege magasabb, mint az (1) bekezdés alapján számított átmeneti felügyeleti díj, az ESMA az első részletként megfizetett összeg és az (1) bekezdés szerint számított átmeneti felügyeleti díj különbözetét visszatéríti a kereskedési adattárnak.
            
            
               4.Amikor a nyilvántartásba vétel évére vonatkozó auditált beszámolók elérhetővé válnak, a kereskedési adattárak jelentik az ESMA-nak az (1) bekezdésnek megfelelően kiszámított, figyelembe veendő árbevételben bekövetkezett, a január 1. – június 30. közötti időszakra vonatkozó végleges adatok és az (1) bekezdés szerinti számításhoz felhasznált ideiglenes adatok közötti eltérésből eredő bármely változást.
            
            
               A kereskedési adattáraknak a (3) bekezdésnek megfelelően a nyilvántartásba vétel évében ténylegesen kifizetett éves felügyeleti díj és a nyilvántartásba vétel évében fizetendő éves felügyeleti díj közötti, a figyelembe veendő árbevétel első albekezdésben említett bármely változásából eredő különbözetet felszámítják.
            
            
               5.Az (1) és a (4) bekezdés sérelme nélkül az átmeneti felügyeleti díj összege legalább 15 000 euró.
            
            
            
               3. rész
            
            
               A kereskedési adattár nyilvántartásba vételének évében fizetendő átmeneti felügyeleti díj, amennyiben az adatszolgáltatási kötelezettség ugyanazon év utolsó hat hónapjában kezdődik
            
            
               1.A kereskedési adattár által fizetendő átmeneti felügyeleti díj az e rendelet 6. cikke (2) bekezdése a) pontjának megfelelően meghatározott teljes felügyeleti díj az összes kereskedési adattár között az adott kereskedési adattár által az ESMA-nak fizetett nyilvántartásbavételi díjnak és a kereskedési adattárak által a szóban forgó évben az ESMA-nak fizetett összes nyilvántartásbavételi díj teljes összegének arányában felosztva. 
            
            
               2.Az (1) bekezdésnek megfelelően meghatározott díjat 30 nappal az (EU) 2015/2365 rendelet 8. cikkének (1) bekezdése szerinti értesítést követően kell megfizetni.